b'\n_START_ARTICLE_\nDegenerert varemerke\n_START_PARAGRAPH_\nDegenerert varemerke, ogs\xc3\xa5 kalt varemerkeord og deproprialisert eponym, er et varemerke eller produktnavn som er tatt i bruk som n\xc3\xb8ytralt allmennord og fellesnavn for en gruppe produkter eller tjenester som likner p\xc3\xa5 det spesielle produktet. Dette oppst\xc3\xa5r f\xc3\xb8rst og fremst n\xc3\xa5r det spesielle produktet blir s\xc3\xa6rlig utbredt og dominerer markedet. Varemerket blir etter hvert til et generisk navn eller betegnelse. _NEWLINE_I spr\xc3\xa5kvitenskapen er deproprialisering fagbetegnelsen for det samme fenomenet, nemlig at produktnavn blir allmennord.\n_START_SECTION_\nEksempler\n_START_PARAGRAPH_\nNoen vanlige eksempler p\xc3\xa5 degenererte varemerker er heroin, hammondorgel, thermos, potetgull, respatex, stillongs og Vaselin. Kopimaskinprodusenten Xerox og st\xc3\xb8vesugerprodusenten Hoover er amerikanske eksempler p\xc3\xa5 at et firma- og produktnavn har blitt betegnelse for alle tilsvarende produkter. P\xc3\xa5 engelsk har disse ordene ogs\xc3\xa5 blitt tatt i bruk som verb._NEWLINE_Et varemerke kan bli degenerert n\xc3\xa5r produktet eller tjenesten assosiert med det har oppn\xc3\xa5dd en h\xc3\xb8y markedsandel eller forbrukeroppmerksomhet. Et varemerke kan ogs\xc3\xa5 bli degenerert uten spesielt h\xc3\xb8y markedsandel, for eksempel gjennom mekanismer som viral markedsf\xc3\xb8ring.'